Лэжьыгъэм и пIалъэкIэ зохъуажэ
Тырку Республикэм и дохутырхэр COVID-19-м зэрыпэщIэтым, абыхэм я лэжьыгъэм и пIалъэ зрагъэщIэну а къэралым щыIащ Къэбэрдей-Балъкъэрым и лIыкIуэхэр.
СПИД-мрэ узыфэ зэрыцIалэхэмрэ защыхъумэнымкIэ, абыхэм япэщIэтынымкIэ республикэ центрым и дохутыр нэхъыщхьэ Иуан Маринэ, Налшык дэт къалэ клиникэ сымаджэщ №1, №2-хэм я унафэщIхэу Кумыщ Анзор, Тогузаевэ Залинэ сымэ Бурсэ къыщызэIуаха госпиталь нэхъ инитIым щыгъуазэ щызыхуащIащ коронавирусыр зыпкърыт сымаджэхэм зэреIэзэ Iэмалхэм.
Къэбэрдей-Балъкъэрым икIа дохутырхэм япэу гу зылъатар цIыхухэм псоми медицинэ нэкIуIупхъуэр зэраIулъырщ, щIыбми пэш кIуэцIми абыхэм къыхуагъэува хабзэр ткIийуэ щагъэзащIэ. КъищынэмыщIауэ, ахэр вакцинэр къыщыхалъхьэну чэзум поплъэ.
Иджыпсту Тыркум узыфэ зэрыцIалэхэм зэрапэщIэт мастэхэр зыхалъхьэр щIалэгъуалэрщ, нэхъыжьхэм нэхъ пасэу ар ящIэкIащ. Къэралым щыпсэухэм я процент 33-м вакцинэр халъхьакIэщ. Тырку правительствэм и мурадщ жылагъуэм и процент 80-р а Iуэхум къызэщIригъэубыдэну.
Коронавирус узыфэ зэрыцIалэ лIэужьыгъуэщIэр зэуалIэхэр а къэралым щымащIэ дыдэщ. Мазищ ипэкIэ университет клиникэм цIыху 300-м нэблагъэ ирашалIэу щытамэ, иджыпсту апхуэдэ сымаджэхэр 40-м щIигъуркъым.
Ди республикэм икIа IэщIагъэлIхэр кIэлъыплъащ тырку дохутырхэм я лэжьэкIэм, узыфэ зэрыцIалэм зэрыпэщIэт щIыкIэм. Абыхэм я псалъэхэм къызэрыхэщамкIэ, ахэр тохуэ Урысейм щызэхагъэува методикэ чэнджэщхэм. Ауэ, апхуэдэу щытми, COVID-м илIыкIхэр а къэралым хуэди 2,5-кIэ щынэхъ мащIэщ. Шэч хэмылъуи, абы и щхьэусыгъуэу къалъытэр Тырку Республикэм и цIыхухэм санитар хабзэхэр нэгъэсауэ зэрагъэзащIэрщ, куэдым вакцинэр зэрызыхрагъэлъхьарщ.
ЩхьэщэмыщI Изэ.
